C 150/66
BG
Официален вестник на Европейския съюз
5.4.2022 г.
Сицилия е един от най-старите лозарски региони в света, за което свидетелстват археологически находки и многобройните гръцки и латински литературни творби, в които се споменават известните сицилиански вина.
За търговията със зехтин и вино от времето на финикийците (IX—IV в. пр. н. е.) свидетелства наличието на амфори, които са използвани от тях за транспортиране, както и на други керамични предмети.
Великолепието на лозята може да се види по време на гръцкото установяване в района (VIII—III в. пр. н. е.), когато гърците внасят редица сортове грозде като Grecanico, който продължава да се отглежда и днес.
Съществуват сведения за наличието на сицилианско вино и в Галия по време на римското владичество (III в. пр. н. е. — V в. от н. е.), и по-специално по времето на Юлий Цезар.
По време на мюсюлманското владичество (827—1061 г.), въпреки забраната на Корана да се употребява алкохол, е отглеждано десертно грозде, като по това време в Пантелерия се появява сортът „Zebib“ (наричан днес „Zibibbo“ или „Moscato di Alessandria“), който дължи името си на африканския нос Зебиб срещу остров Пантелерия.
Връзката с определения географския район на КНП „Sicilia“ се основава на специфичните особености на почвите, климата и ландшафта в района.
Северната част е предимно планинска, докато централно-южната и югозападната са хълмисти.
Югоизточната част на района се характеризира с високо плато, а източната част на Сицилия е от вулканичен тип.
Равнинните райони са съсредоточени предимно по крайбрежието.
Изложението и разположението на лозята са предимно хълмисти, в особено подходящи райони, добре проветриви и с голямо слънцегреене, което благоприятства оптималното разгръщане на вегетативно-продуктивните функции на растенията и позволява да се добие здраво и висококачествено грозде.
Така средиземноморският климат, характерен с високо слънцегреене, с горещи и сухи лета, при все това с бризове, позволява много добро узряване на гроздето и благоприятства натрупването на захари и концентрирането на екстракти, а температурните колебания и богатите на минерали почви придават нотки на свежест и киселинност.
Всички тези фактори водят до производството на вина, които в различните категории са винаги интензивни, но балансирани и хармонични.
Използват се предимно традиционните начини на отглеждане, които са на по-малка ширина и варират според лозаровинарското зониране на острова — от традиционния метод „alberello“ [храстовидно отглеждане], все още използван в крайбрежните зони на провинция Трапани, до по-често срещаните, чрез постоянна или подновяема ниска решетка от въжета — или начини на отглеждане на голяма ширина в определени плодородни долини във вътрешността на острова.
Обширната територия на ЗНП „Sicilia“ позволява да се произвеждат вина от местни или международни сортове, като така се предлага широка гама продукти в различните предвидени категории вино.
Категория: Вино (1) Тази категория обхваща широка гама от видове вина: червени, розе и бели, включително стафидено, от късен гроздобер и резерва.
Използваните сортове са или местни с много високо качество, като Inzolia, Catarratto и Grillo, като последният е резултат от кръстоска между Catarratto и Zibibbo, или чуждестранни сортове, като Chardonnay, Muller Thurgau и Sauvignon.
Сицилия също така е регион за производство на червени вина, най-известните сред които са получени от местни сортове, по-специално Nero d’Avola с Frappato и Nerello Mascalese, и от чуждестранни сортове, като Cabernet Sauvignon, Merlot и Syrah.
Безспорно основният участник в тази нова тенденция е сортът Nero d’Avola, който, включително в съчетание с други сортове, дава възможност да се характеризира и определи оригиналността на сицилианското вино не само от хроматична гледна точка, но също така поради това, че сортът придава на виното типичен характер, дължащ се на средиземно­ морските аромати и вкусове.
От аналитична и органолептична гледна точка всички тези видове вино се характеризират с балансирани физикохимични свойства, които допринасят за вкусовия баланс.
Всички видове имат приятен, хармоничен, отличителен и елегантен аромат, понякога с плодови, флорални и растителни нотки, характерни за използваните за производството им сортове грозде.
Белите вина се характеризират със сламеножълт с различна наситеност или тъмножълт цвят, докато червените са с повече или по-малко наситен рубиненочервен цвят, с възможни виолетови нюанси, който в процеса на отлежаване преминава към гранатов.
Всички тези вина са балансирани, с добра структура и с подходящо алкохолно съдържание.
Хилядолетната история на винопроизводството на тази територия, за която свидетелстват многобройни документи, е общо и основно доказателство за връзката и тясното взаимодействие, което съществува между човешкия фактор и качеството и специфичните характеристики на вината с КНП „Sicilia“.
В този конкретен район хората са предавали през вековете традиционното култивиране на лозя и енологичните практики, които са се подобрявали и усъвършенствали в съвремието благодарение на безспорния напредък на науката и технологиите.
Това позволява на вината със ЗНП „Sicilia“ да спечелят своето добро име.